Alajärven helluntaiseurakunta

Alajärven Helluntaiseurakunta on Alajärvellä toimiva helluntaiseurakunta. Seurakunta on perustettu 2. tammikuuta 1938 ja rekisteröity yhdistykseksi 18. maaliskuuta 1955. Seurakunnan puheenjohtajana toimii Niko Sand ja seurakuntapastorina Minna Pollari. Seurakuntaan kuului vuonna 2024 noin 430 jäsentä.

Seurakunnan toimintaan kuuluvat viikoittaiset kokoukset, lapsi- ja nuorisotyö sekä musiikkitoiminta. Alajärven helluntaiseurakunta järjestää myös Aito-toimintaa nuorille aikuisille. Seurakunta tekee avustus- ja lähetystyötä Thaimaassa, Tansaniassa ja Israelissa. Lähetystyötä tukee kirpputori- ja kahvilatoiminta.

Alajärven helluntaiseurakunta lähettää tilaisuuksistaan suoria lähetyksiä Internetissä (mm. UskoTV:llä sekä TV7:llä) ja tekee ohjelmia Järviradioon. Seurakunta julkaisee Kotikuulumisia-nimistä uutislehteä.

 Historia 
Helluntailiike saapui Alajärvelle evankelista Sanni Hautakankaan alettua pitää tilaisuuksia Saukonkylällä vuonna 1928 Josua Etelämäen talossa. Myös Luoman koulun opettaja Tyyne Bilman kutsui Hautakankaan pitämään tilaisuuksia kyläänsä. Tällöin kääntyneistä yksi oli Helge Luoma-aho, josta tuli seurakunnan keskeinen vaikuttaja 40 vuoden ajaksi. Muita Alajärven työn edelläkävijöitä olivat Eino Heinonen ja Martta Varpenius.

Kannattajakunnan vähitellen kasvaessa yhteisö päätti järjestäytyä paikalliseksi seurakunnaksi, mikä tapahtui 2. tammikuuta 1938 Fanny ja Toivo Ylitalon kodissa. Vuonna 1945 seurakunta kasvoi Arvo Hankkion työn kautta. Sotien päätyttyä valittiin seurakunnalle 1947 sen ensimmäinen vanhimmisto johtamaan seurakuntaa. 1953 seurakunta otti ensimmäisen kokoaikaisen työntekijän, Niilo Yli-Vainion. Hänen aikanaan seurakunta alkoi kasvaa ja sai ensimmäisen rukoushuoneensa 4. joulukuuta 1955. Sitä ennen seurakunta oli kokoontunut kodeissa, kouluissa ja seuraintaloilla.

Seurakunnan jäsenmäärä kasvoi voimakkaasti 1960- ja 1970-luvuilla, jolloin rukoushuone jäi liian pieneksi. Niinpä 1976 aloitettiin uuden kokoontumistilan, Siion-Temppelin, suunnittelu. Arkkitehti Veikko Gröhn laati uuden rakennuksen piirustukset ja rakentaminen aloitettiin 1978. 

Vuonna 2012 seurakunnalla oli noin 500 jäsentä.

 Siion-temppeli 
Alajärven Siion-temppeli on valmistunut vuonna 1978. Siion-temppelin pinta-ala on 702 neliömetriä ja laajennusosan pinta-ala 263 neliömetriä. Kirkkosalissa on istumapaikkoja 300 henkilölle. Siion-temppelin suunnittelija on arkkitehti Veikko Gröhn. Siion-temppelin rakennustyöt aloitettiin vuonna 1978 ja rakennus valmistui nopeasti, noin puolessa vuodessa. Siion-temppeli vihittiin käyttöön loppiaisena 1979. 

Kymmenessä vuodessa Siion-temppelin tilat jäivät pieniksi. Vuonna 1988 valmistui Siion-temppelin laajennusosa, mihin muodostui seurakunnan kerho- ja pyhäkoulutilat sekä ruokasali.

 Arkkitehtuuri 
Alajärven Siion-temppeli on ensimmäinen helluntailiikkeen näyttävä kirkkorakennus maaseudulla. Alajärven Siion-temppeliin on otettu vaikutteita Joensuun Siion-temppelistä. Alajärven rakennuksen lähtökohtana oli, että sen tulee olla selvästi kirkkorakennus ja erottua muista naapurirakennuksista. Temppelin tuli olla kaunis ja viihtyisä, muttei kuitenkaan liian hieno. Rakennuksen suunnittelussa huomioitiin myös paikallisen perinteen ja paikallisen puutavaran käyttö. Kaksi kolmasosaa rakennustyöstä tehtiin talkoilla.

Siion-temppeli on arkkitehtonisesti selkeä horisontaalinen sommitelma, jossa Gröhnille tyypillinen kolmioaihe on tärkeässä roolissa. Voimakas harjakatto kokoaa kirkkosalin kokonaisuudeksi. Temppelin runkorakenne on puuta ja julkisivun verhous on tehty lohkotusta kalkkikivitiilestä.

Alttariosan tiiliseinän ja kaariholvin takana on kasteallas, joka on näkyvällä paikalla. Tunnelmaa luovat valkaistu mäntylautakatto, liimapuupilarit, ruskeat petsatut penkit sekä italialainen marmorimosaiikkilaatta. Kirkon väreissä yhdistyvät valkoisen ja kuparin ruskean kontrasti.

 Seurakunnan työntekijät 
Seuraavat henkilöt ovat toimineet Alajärven helluntaiseurakunnan työntekijöinä:
 Niilo Yli-Vainio (1953–1957)
 Esa Niskanen (1957–1964)
 Mauri Hotakainen (1964–1969)
 Alpo Puranen (1970–1972)
 Heikki Valpas (1972–1974)
 Arvo Tarvainen (1976–1978)
 Onni Haapala (1979–1982)
 Veikko Vehmas (1982–1994)
 Juha Rajala (1995–1998)
 Martti Ahvenlampi (1984–2010)
 Kenneth Karppinen (2007–2013)
 Tommi Rimpeläinen (2014–2019)
 Kari Korhonen (2001–2006, 2019–2024)

 Katso myös 
 Luettelo Suomen helluntaiseurakunnista
 Helluntaiherätys Suomessa
 Alajärven seurakunta
 Vimpelin helluntaiseurakunta

 Uskonto Etelä-Pohjanmaalla

 Lähteet 

Aiheesta muualla
 Alajärven helluntaiseurakunnan kotisivut
 Alajärven helluntaiseurakunnan YouTube-kanava
 Alajärven helluntaiseurakunnan Facebook-sivusto

Luokka:Alajärven seurakunnat
Luokka:Suomen helluntaiseurakunnat